《初荣》
宋代·曾丰

𦾵𦾵者菊，九月初荣。于家之庭，有旗有铃。主文孔明，绰其能声。

之子初荣，与象为声。匪家之馨，维乡之馨。

𦱊𦱊者梅，十月初荣。于郡之厅，有罍有觥。主礼孔诚，洽其欢声。

之子初荣，为乡为馨。匪乡之馨，维郡之馨。

艿艿者兰，三月初荣。于王之庭，有颖有泓。主德孔宏，鲠其直声。

之子初荣，与郡为馨。匪郡之馨，惟国之馨。

何当效能，宋绪丕兴。之子中荣，匪国之馨，维天下之馨。

何当谒精，宋绩丕成。之子终荣，匪一时之馨，维千百载之馨。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。